העיתון "ישראל היום" צינזר שתי שורות ממכתבו של משה סילמן, שהצית את עצמו בהפגנת המחאה אמש (שבת) בתל אביב. בקטע שצונזר תוקף סילמן את ראש הממשלה, בנימין נתניהו, ושר האוצר, יובל שטייניץ.

בעיתון הוצגה פיסת נייר, לכאורה העתק של מכתבו. במסמך המקורי נכתב: "אני מאשים את מדינת ישראל, את ביבי נתניהו ואת שטייניץ הנבלות על ההשפלה של האזרחים המוחלשים, עובדים יום יום, שלוקחים מעניים ונותנים לעשירים, לעובדי מדינה" . ב"ישראל היום" פרסמו את המכתב ללא הקטע "ביבי נתניהו ושטייניץ הנבלות". בגוף הידיעה צוין כי במכתב הופנתה ביקורת כלפי השניים.

בעקבות צינזור השורות התעוררה סערה ברשת. פוסטים רבים בנושא הביעו ביקורת על המעשה, וטענו כי נבע מהטייתו הפוליטית של העיתון, הנתפס כמזוהה עם ראש הממשלה. ב"ישראל היום" סירבו להגיב.

הבוקר התייחס נתניהו לאירוע ההצתה ואמר כי "מדובר בטרגדיה אישית גדולה. אני מאחל למשה רפואה שלמה. ביקשתי משר הרווחה ומשר השיכון לבדוק את העניין", אמר נתניהו במהלך ישיבת שרי הליכוד.

עברו לתצוגת גלריה ישראל היום מול המכתב המקורי. לחצו להגדלה

סילמן מאושפז במצב קשה כשהוא מורדם ומונשם, ביחידה לטיפול נמרץ כללי במרכז הרפואי שיבא, ונכון לעתה עדיין נשקפת סכנה לחייו. הוא סובל מכוויות ב-94% משטח גופו, רובן בדרגה 2 ובדרגה 3 שהיא החמורה ביותר. הוא צפוי להישאר באשפוז במשך תקופה ארוכה.